**Správa o činnosti pozemkového spoločenstva za rok 2017**

V roku 2017 činnosť pozemkového spoločenstva bola zameraná hlavne na ukončenie prác na úprave a dočisťovaní porastov zasiahnutých  rozsiahlou kalamitou v lokalite Zuzanka a Lavičky po veternej smršti z mája 2014. Práce na odstraňovaní kalamitného dreva boli ukončené k 31.03.2016 a v minulom roku už bolo vykonávané už len dočisťovanie uvedených lokalít. Počas roka vykonal odborný lesný hospodár p. Brezovský viaceré kontroly postihnutých porastov. Na základe týchto kontrol bolo konštatované, že na postihnutých porastoch dochádza k prirodzenému zmladeniu lesa a odťažba dreva a následná uhadzovka konárov bola vykonaná kvalitne. Z kontrol ďalej vyplynulo, že je potrebné vykonať odťaženie suchých a kôrovcom napadnutých smrekov v priestoroch Kopane, Chyžka, V doline a na Zuzanke. Odstránenie takýchto napadnutých stromov vyplýva obhospodarovateľovi lesa zo zákona a za nedodržanie tejto povinnosti hrozia spoločenstvu sankcie . Preto spoločenstvo v decembri 2017 a začiatkom roka 2018 pristúpilo k odťaženiu týchto napadnutých drevín. Výťažok z predaja tejto drevnej hmoty bude príjmovou položkou v hospodárení za rok 2018.

V priebehu roka 2017 výbor spoločenstva zasadal 3 krát a členovia výboru plnili rôzne úlohy. Hlavnou náplňou bola kontrola porastov, kontrola prístupových ciest, kontrola obnovených hraničných značiek pozemkov spoločenstva zničených veternou smršťou a podobne. Výbor vykonal kontrolu úhrad pohľadávok spoločenstva a konštatoval, že k 31.12.2017 spoločenstvo neeviduje žiadne neuhradené pohľadávky splatné v danom roku.

Na základe požiadavky Okresného riaditeľstva hasičského a záchranného zboru v Revúcej bola vykonaná kontrola opatrení na zabezpečenie ochrany lesov pred požiarmi, aktualizácia mapových podkladov lesných porastov v súlade s §6 odsek 1 písm. b zákona NR SR č. 314/2001 o ochrane pred požiarmi.

K 31.12.2017 výbor zabezpečil spracovanie aktualizovaného zoznamu podielnikov v zmysle platného zákona č. 97/2013 Z.z. o pozemkových spoločenstvách.

Vážení podielnici,

na záver by som sa chcel poďakovať všetkým funkcionárom spoločenstva za pomoc, ochotu a pracovné nasadenie pri zabezpečovaní plynulého fungovania spoločenstva počas uplynulého roka.

Výsledkom nášho spoločného snaženia je aj dobrý hospodársky výsledok spoločenstva za uplynulý rok a vyplatenie podielov na zisku , s ktorým Vás oboznámi hospodárka spoločenstva .

Ďakujem za pozornosť.

V Mokrej Lúke 15.04.2018